Żagħżugħ ta' 15-il sena ġie arrestat fi Spanja fuq suspett li qatel lill-ġenituri tiegħu u lil ħuh ta' 10 snin wara ġlieda dwar il-marki ħżiena tal-iskola. Il-midja Spanjola rrappurtat li l-inċident seħħ it-Tlieta filgħaxija f'żona rurali ftit barra minn Elche, madwar 20 kilometru mill-belt ta' Alicante. Il-katavri, madankollu, ġew skoperti l-Ġimgħa filgħaxija. Skont El Pais, il-pulizija qed tinvestiga x'jistgħu jkunu r-raġunijiet wara l-qtil, għalkemm jidher li l-ġlieda seħħet minħabba l-prestazzjoni fqira tal-iskola taż-żagħżugħ u l-parteċipazzjoni limitata tiegħu f'xogħlijiet domestiċi u agrikoli. Ġie rrappurtat li t-tifel argumenta ma' ommu wara li qatgħetlu l-WIFI meta falla f'ħames suġġetti. Waqt li kkwota sorsi, il-ġurnal Spanjol irrapporta li ġar kien staqsa lit-tifel dwar fejn kienu l-ġenituri tiegħu u hu wieġeb li kien qatilhom. Il-ġar imbagħad avża lil oħt l-omm, li ġiet infurmata min-neputi tagħha li kien qatel lil missieru, ommu u ħuh meta marret id-dar tagħhom. Imbagħad il-Pulizija arrestat liż-żagħżugħ, "minuri ta' 15-il sena" li kien ilu tlett ijiem waħdu fid-dar mal-katavri. Huwa qalilhom li kien "argumenta ma' ommu dwar il-marki tal-iskola tiegħu" imbagħad uża x-xkubetta tal-kaċċa ta' missieru biex joqtolha, imbagħad qatel lil ħuh ta' 10 snin u wara lil missieru.